EL Επίσημη Εφημερίδα της Ευρωπαϊκής Ένωσης C 195/25

Προσφυγή της 10ης Μαΐου 2010 — Monster Cable Products κατά ΓΕΕΑ — Live Nation (Music) UK Ltd (MONSTER ROCK)

(Υπόθεση T-216/10)

2010/C 195/39

Γλώσσα του δικογράφου της προσφυγής: η αγγλική

Διάδικοι

Προσφεύγουσα: Monster Cable Products, Inc. (Brisbane, Ηνωμένες Πολιτείες Αμερικής) (εκπρόσωποι: O. Günzel και W. von der Osten-Sacken, δικηγόροι)

Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

Αντίδικος ενώπιον του τμήματος προσφυγών: Live Nation (Music) UK Ltd (Λονδίνο, Ηνωμένο Βασίλειο)

Αιτήματα της προσφεύγουσας

Η προσφεύγουσα ζητεί από το Γενικό Δικαστήριο:

— να ακυρώσει την απόφαση του πρώτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 24ης Φεβρουαρίου 2010 στην υπόθεση R 216/2009-1, καθόσον με την εν λόγω απόφαση απορρίφθηκε η ασκηθείσα ενώπιον του ως άνω τμήματος προσφυγή·

— να απορρίψει εν όλω την ανακοπή αριθ. B 754335, η οποία είχε ασκηθεί κατά της αιτήσεως καταχωρίσεως του κοινοτικού σήματος αριθ. 3333804 «MONSTER ROCK», και

— να καταδικάσει το καθού στα δικαστικά έξοδα.

Ισχυρισμοί και κύρια επιχειρήματα

Αιτούσα την καταχώριση του κοινοτικού σήματος: Η προσφεύγουσα

Κοινοτικό σήμα προς καταχώριση: Το λεκτικό σήμα «MONSTER ROCK», για προϊόντα της κλάσης 9

Δικαιούχος του κατά τη διαδικασία ανακοπής αντιταχθέντος σήματος ή σημείου: Ο αντίδικος ενώπιον του τμήματος προσφυγών

Αντιταχθέν σήμα ή σημείο: Η ισχύουσα στο Ηνωμένο Βασίλειο καταχώριση αριθ. 1313176 του λεκτικού σήματος «MONSTERS OF ROCK», για προϊόντα της κλάσης 16· η ισχύουσα στο Ηνωμένο Βασίλειο καταχώριση αριθ. 1313177 του λεκτικού σήματος «MONSTERS OF ROCK», για προϊόντα της κλάσης 25· η ισχύουσα στο Ηνωμένο Βασίλειο καταχώριση αριθ. 1313178 του λεκτικού σήματος «MONSTERS OF ROCK», για προϊόντα της κλάσης 26· η ισχύουσα στο Ηνωμένο Βασίλειο καταχώριση αριθ. 2299141 του λεκτικού σήματος «MONSTERS OF ROCK», για προϊόντα και υπηρεσίες των κλάσεων 9, 16, 25, 41 και 43· το σήμα «MONSTERS OF ROCK», το οποίο είναι παγκοίνως γνωστό (κατά την έννοια του άρθρου 6α της Συμβάσεως των Παρισίων) στα 15 παλαιά κράτη μέλη· το μη καταχωρισμένο σήμα «MONSTERS OF ROCK», το οποίο χρησιμοποιείται κατά τη διεξαγωγή των εμπορικών συναλλαγών εντός των 15 παλαιών κρατών μελών· η εμπορική επωνυμία «MONSTERS OF ROCK», η οποία χρησιμοποιείται κατά τη διεξαγωγή των εμπορικών συναλλαγών εντός των 15 παλαιών κρατών μελών

Απόφαση του τμήματος ανακοπών: Η ανακοπή έγινε δεκτή για όλα τα προϊόντα, τα οποία αποτέλεσαν αντικείμενο αντιπαραθέσεως, και η αίτηση καταχωρίσεως κοινοτικού σήματος απορρίφθηκε στο σύνολό της

Απόφαση του τμήματος προσφυγών: Η ασκηθείσα ενώπιον του τμήματος προσφυγή απορρίφθηκε

Λόγοι ακυρώσεως:

Παράβαση του άρθρου 8, παράγραφος 1, στοιχείο β', του κανονισμού (ΕΚ) 207/2009 του Συμβουλίου, καθόσον το τμήμα προσφυγών: i) προέβη σε εσφαλμένη εκτίμηση ως προς την ταυτοσημία/ομοιότητα των προϊόντων, ii) δεν έλαβε υπόψη τις διαφορές που υπάρχουν μεταξύ των σημάτων, και ιδίως τις εννοιολογικές διαφορές που υπάρχουν μεταξύ των σημάτων αυτών, και iii) παρέλειψε να προσδιορίσει το πεδίο της προστασίας του προγενεστέρου σημείου.